Gísli S. Einarsson íhugar að þiggja aðstoðarmannsstarf Guðbjartur Hannesson , alþingismaður og oddviti Samfylkingarinnar í NV kjördæmi , hefur formlega boðið Gísla S. Einarssyni bæjarstjóra á Akranesi og fyrrum flokksbróður sínum , starf aðstoðarmanns síns , en landsbyggðarþingmenn eru nú hver á fætur öðrum að velja í hin nýju störf . " Ég vissi nú eiginlega ekki hvað á mig stóð veðrið þegar Guðbjartur heimsótti mig á Esjubrautina á sunnudaginn var og bauð mér starfið . Mér hefur liðið ágætlega í starfi bæjarstjóra á Akranesi en vissulega kitlar þetta mig og þarna myndi ég njóta mín vel . Þó yrði ég eðli málsins samkvæmt að víkja úr bæjarstjórastóli ef ég tæki þessu tilboði . Ég mun íhuga málið og væntanlega senda frá mér yfirlýsingu síðar í dag . Ákvörðun um svona stóra hluti verður að taka fljótt , " sagði Gísli þegar rætt var við hann rétt í morgun . Ef Gísli söðlar nú um yrði vissulega um stórpólitísk tíðindi að ræða en hann situr í bæjarstjórastóli með stuðningi Sjálfstæðisflokksins á Akranesi . Guðbjartur Hannesson sagðist í samtali við Skessuhorn vonast til að Gísli þæði boðið . " Ég hef þekkt Gísla frá fornu fari og þekki hans kosti . Hann gjörþekkir kjördæmið , er uppalinn á Vestfjörðum og hefur góð tengsl eftir veru sína á Alþingi og yrði góð hægri hönd fyrir mig , " sagði Guðbjartur .